На основу члана 146. став 6. Закона о полицији („Службени гласник РС”, бр. 6/16, 24/18 и 87/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**У Р Е Д Б У**

**О СТРУЧНОМ ОСПОСОБЉАВАЊУ ПРИПРАВНИКА**

**И ПОЛАГАЊУ СТРУЧНОГ ИСПИТА У**

**МИНИСТАРСТВУ УНУТРАШЊИХ ПОСЛОВА**

Уводна одредба

Члан 1.

Овом уредбом уређује се програм, поступак и начин стручног оспособљавања приправника и полагање стручног испита у Министарству унутрашњих послова (у даљем тексту: Министарство).

Програм стручног оспособљавања приправника

Члан 2.

Стручно оспособљавање приправника спроводи се по Програму стручног оспособљавања приправника, на начин који обезбеђује да се приправник, практичним радом и учењем под надзором, оспособи за самостално обављање послова радног места на које је примљен у радни однос.

Програм стручног оспособљавања приправника (Прилог 1), одштампан је уз ову уредбу и чини њен саставни део, а садржи послове, односно области које приправник треба да упозна на појединим радним местима, време трајања практичног рада на одређеним радним местима и начин извођења и контроле над спровођењем практичног рада.

План спровођења Програма стручног оспособљавања приправника утврђује министар унутрашњих послова (у даљем тексту: министар), односно полицијски службеник којег он овласти.

Ко полаже стручни испит

Члан 3.

Стручни испит за рад у Министарству (у даљем тексту: стручни испит) полажу приправници до окончања приправничког стажа, као и други полицијски службеници (у даљем тексту: кандидати).

Испитна комисија за полагање стручног испита

Члан 4.

Кандидати стручни испит полажу пред Испитном комисијом за полагање стручног испита (у даљем тексту: Испитна комисија), која проверава познавање важећих прописа којима су уређене области из испитних предмета утврђених овом уредбом.

Испитну комисију решењем образује министар у коју, на две године, именује председника, заменика председника и испитиваче, као и секретаре.

Председник и заменик председника Испитне комисије именују се из реда руководиоца стратешког нивоа руковођења у Министарству.

Кандидате за чланове Испитне комисије – испитиваче предлаже руководилац унутрашње организационе јединице Министарства.

Чланови Испитне комисије – испитивачи могу бити запослени који имају најмање седам година радног искуства на пословима са високим образовањем на студијама другог степена, односно на основним студијама у трајању од најмање четири године и који имају радно искуство из области из којих испитују.

Председник Испитне комисије стара се о обезбеђењу услова за рад Испитне комисије, на предлог секретара Испитне комисије одређује чланове Испитне комисије – испитиваче по сваком појединачном термину полагања стручног испита, стара се о несметаном обављању стручног испита, одговоран је за законито спровођење испита, усклађује примену испитних критеријума.

Секретари Испитне комисије обављају административно-техничке послове за потребе Испитне комисије, а њих предлаже руководилац надлежне организационе јединице Министарства.

Актом о образовању Испитне комисије, председнику, заменику председника, испитивачима, као и секретарима, одређује се растерећење од редовних послова, или додатно оптерећење и увећање плате које се остварује сагласно закону или, изузетно, ако су за то обезбеђена средства, посебна накнада за рад у Испитној комисији.

Рад Испитне комисије ближе се уређује Пословником о раду, који доноси председник Испитне комисије.

Програм за полагање стручног испита

Члан 5.

Програм стручног испита утврђује се у зависности од стеченог образовања и радног места на које је кандидат распоређен, односно премештен или за које се оспособљава за самосталан рад, а обухвата испитне предмете утврђене у ст. 2. и 3. овог члана и области за сваки од испитних предмета.

Програм стручног испита за кандидате са стеченим високим образовањем садржи следеће испитне предмете:

1. Уставно уређење;
2. Уставом утврђена људска и мањинска права и принципи родне равноправности;
3. Основи система Европске уније;
4. Систем државне управе;
5. Радно законодавство;
6. Канцеларијско пословање;
7. Управни поступак и управни спор;
8. Прекршајно право;
9. Кривично право и кривични поступак;
10. Криминалистика;
11. Организација и надлежност Министарства унутрашњих послова и полицијска овлашћења.

Програм стручног испита за кандидате са стеченим средњим образовањем садржи следеће испитне предмете:

1. Основи система државне управе, уставног уређења и принципи родне равноправности;
2. Основи система Европске уније;
3. Канцеларијско пословање;
4. Основи система радних односа;
5. Управни поступак;
6. Организација и надлежност Министарства унутрашњих послова и полицијска овлашћења.

Програм стручног испита (Прилог 2), одштампан је уз ову уредбу и чини њен саставни део, а садржи испитне предмете и области које чине њихову садржину.

Пријава за полагање стручног испита

Члан 6.

Пријаву за полагање стручног испита непосредни руководилац кандидата дужан је да достави организационој јединици Министарства надлежној за управљање људским ресурсима која проверава испуњеност услова за полагање стручног испита и која се бави организацијом и спровођењем поступка полагања стручних испита (у даљем тексту: надлежна организациона јединица Министарства), најкасније 60 дана пре истека рока у коме је кандидат обавезан да положи стручни испит.

Пријава за полагање стручног испита (Образац 1.) одштампана је у прилогу ове уредбе и чини њен саставни део.

Изузетно од става 1. овог члана, пријава за полагање стручног испита за кандидата који је положио стручни испит прописан за средње образовање, а у току рада стекне високо образовање и буде премештен, односно распоређен на радно место за које је утврђен тај степен образовања, као и за кандидате који су примљени у радни однос у Министарство са одговарајућим радним искуством, подноси се најкасније 60 дана пре истека шест месеци од дана премештаја, односно распоређивања или пријема.

Уз пријаву, непосредни руководилац доставља:

1. копију решења којим је кандидат обавезан на полагање стручног испита и
2. копију дипломе о завршеном степену образовања за који кандидат полаже стручни испит.

Одређивање програма и термина за полагање стручног испита

Члан 7.

По пријему пријаве за полагање стручног испита, надлежна организациона јединица Министарства, полазећи од степена образовања и радног места на које је кандидат распоређен, одређује испитне предмете за полагање стручног испита кандидата и термин полагања стручног испита, о чему доноси решење које доставља организационој јединици у којој је кандидат распоређен – на уручење кандидату.

Термин полагања стручног испита не може бити одређен након дана окончања приправничког стажа, односно истека рока за полагање стручног испита, изузев у случајевима који су предвиђени у члану 11. ове уредбе, а ни раније од осам дана од дана уручења решења кандидату.

Начин полагања стручног испита

Члан 8.

Стручни испит је јаван, а испитивање, се по правилу, врши у току једног дана.

Пре почетка полагања стручног испита секретар, увидом у личну карту, или другу јавну исправу проверава идентитет кандидата.

Стручна оспособљеност кандидата проверава се усменим испитивањем.

Стручни испит се састоји од полагања испитних предмета пред чланом Испитне комисије - испитивачем именованим за одређени предмет.

Оцена кандидата

Члан 9.

На стручном испиту проверава се знање кандидата – постављањем три питања из утврђених области за сваки од испитних предмета.

Знање кандидата оцењује члан Испитне комисије, односно испитивач за сваки испитни предмет – оценом „положио” или „није положио”, коју јавно саопштава кандидату.

Коначан успех кандидата на стручном испиту оцењује се оценом „положио” или „није положио”.

Ако кандидат из неког испитног предмета буде оцењен оценом „није положио”, коначан успех кандидата на стручном испиту оцењује се оценом „није положио”.

Поправно и поновно полагање испита

Члан 10.

Ако кандидат не положи један или два испитна предмета, односно изјави да одустаје од полагања једног или два испитна предмета, упућује се на поправно полагање стручног испита из испитног/их предмета које није положио, односно од чијег полагања је одустао.

Кандидат који не положи или одустане од полагања три или више испитних предмета упућује се на поновно полагање стручног испита у целини.

Поправно, односно поновно полагање испита, може се спровести само једанпут, до окончања приправничког стажа, односно до истека рока за полагање стручног испита.

Кандидат који је на поправном, односно поновном полагању стручног испита оцењен оценом „није положио”, сматраће се да није положио стручни испит.

Ако кандидат не приступи поновном полагању стручног испита или не приступи одложеном полагању стручног испита, сматраће се да испит није положио, осим у случајевима предвиђеним у члану 11. ове уредбе.

Одлагање полагања стручног испита

Члан 11.

Руководилац надлежне организационе јединице у Министарству може, на писани и образложен захтев кандидата, одложити полагање стручног испита, због болести кандидата или других оправданих разлога.

Записник о полагању стручног испита

Члан 12.

О току стручног испита води се Записник о полагању стручног испита (Образац 2.), који је одштампан у прилогу ове уредбе и који чини њен саставни део

Записник из става 1. овог члана води секретар Испитне комисије, а потписују га председник, испитивачи и секретар Испитне комисије.

Уверење о положеном стручном испиту

Члан 13.

Кандидату који положи стручни испит Испитна комисија издаје уверење о положеном стручном испиту.

Уверење о положеном стручном испиту (Образац 3.), одштампано је у прилогу ове уредбе и чини њен саставни део

Уверење из става 1. овог члана издаје се у три примерка од којих се један примерак уручује кандидату који је положио стручни испит, други остаје у кадровској евиденцији Министарства, а трећи задржава организациона јединица надлежна за спровођење поступка полагања стручног испита.

Окончање започетих поступака

Члан 14.

Поступци који су започети, а нису окончани до дана ступања на снагу ове уредбе, окончаће се применом одредаба Уредбе о стручном оспособљавању приправника и полагању стручног испита у Министарству унутрашњих послова („Службени гласник РС”, број 8/17).

Престанак важења ранијег прописа

Члан 15.

Даном ступања на снагу ове уредбе престаје да важи Уредба о стручном оспособљавању приправника и полагању стручног испита у Министарству унутрашњих послова („Службени гласник РС”, број 8/17).

Ступање на снагу

Члан 16.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-2540/2020

У Београду, 19. марта 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |